Glatveds Hotel

Glatveds Hotel var et fasjonabelt og ærverdig hotell i tre bygget i sveitserstil. Hotellet lå på Bilthuggertangen i Hønefoss og hadde 60 rom, tre spisesaler og flere salonger, men det brant til grunnen den natten til 3. desember i 1941 og ble ikke bygget opp igjen etter brannen. Hotellet var tingsted og kommunelokale for Norderhov herredskommune fra 1853 til 1902.

Glatveds Hotel lå på odden der Randselva og Begnaelva møtes, like nedenfor Hønefossen på Nordsiden. I sin tid var hotellet berømt for sin vakre og romantiske  beliggenhet, og det trakk til seg mange turister og notabiliteter. Blant disse var de to amerikanske presidentene Ulysses Grant og Woodrow Wilson, Baron Rotschild, Keiser Napoleon III, Kong Oscar II, Keiser Wilhelm, Ole Bull og Fridtjof Nansen med flere.

Selve hotellbygningen går tilbake til 1776, da sagfogd Lars Ridder bygde et stort hus med mansardtak på Bilthuggertangen. Nils Christian Glatved kjøpte stedet for å drive landhandleri i 1796. Sønnen Lars Malsten Glatved fikk 10. august 1838 bevilling for å drive med gjestgiveri der, men det var først etter hans død i 1848 at hotellet ble berømt. Da var det enken, Maren Asledatter født Hunsdalen (1809–1885), som drev stedet. Lokalt gikk hun under tilnavnet «Madame Glatved».

Etter en ombygning og tilbygg av en ny større fløy i 1872 framstod hotellet som en av Norges flotteste bygninger i sveitserstil. I hotellets biljardsalong var det en rekke flotte veggmalerier med motiver fra Hønefoss. Disse ble malt av Peder Aadnes i 1781. Rundt hotellet var det en 10 dekar stor og meget velstelt hage, som gikk like ned mot elvekanten.

Axel Glatved overtok driften av hotellet etter sin mor, på hennes eldre dager. Han solgte det i 1888 til Hagbart Thisted. I 1890-årene ble Glatvedts Hotel regnet som et av de to beste hotellene i Norge, sammen med Hotel Victoria i Oslo. Begge hadde tre stjerner i den kjente Baedeker-guiden. Thisted solgte imidlertid hotellet videre i 1899 til et aksjeselskap, men han drev det videre til nyttår 1900. Da det brant ned i 1941 hadde hotellet hatt flere eiere. Brannen startet etter en fest for tyske offiserer, men brannårsaken ble aldri avklart. Hotellet ble ikke gjenreist.

 Se også 
 Bilthuggertangen
 Glatved Brygge
 Riddergården

 Eksterne lenker 

 Glatveds hotell. RingeriksAvisa, 15. juli 2012

Kategori:Hoteller i Buskerud
Kategori:Hønefoss
Kategori:Næringsliv i Ringerike
Kategori:Kulturminner i Ringerike
Kategori:Buskeruds samferdselshistorie
Kategori:Samferdsel i Ringerike
Kategori:Tidligere byggverk i Buskerud